Марко Ганчев
Книжна лястовичка

chitanka.info

Гледам малкото момче отсреща

от балкона пуща хвърчила.

С книжна лястовичка ни подсеща,

че навънка пролет е дошла.

„Една птичка не донася пролет.“

Стара поговорка, стар закон —

нас ни носи пролет с кратък полет

една птичка от един балкон.

При това е птичка от хартия,

но и тя за нас е благодат —

друга няма да долитне в тия

гъсти къщи на опушен град.

Ей, читателю на мойте книги,

ако твърде-твърде не върви,

не чети насила, нагъни ги —

книжни лястовички направи!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.